SPLOŠNI POGOJI UPORABE APLIKACIJE »DIGITALNA ŠTUDENTSKA IZKAZNICA«

Uporaba mobilne aplikacije Digitalna študentska izkaznica (v nadaljevanju: aplikacija) je pogojena s temi splošnimi pogoji uporabe, ki skupaj s politiko zasebnosti, uporabniškimi navodili ter veljavnimi predpisi Republike Slovenije (Zakon o varstvu osebnih podatkov (Uradni list RS, št. 163/22 in 40/25 – ZinfV-1; ZVOP-2), Zakon o elektronski identifikaciji in storitvah zaupanja (Uradni list RS, št. 121/21, 189/21 – ZDU-1M, 18/23 – ZDU-1O in 85/25) ter Zakon o visokem šolstvu (Uradni list RS, št. 56/25; ZViS-1)) določajo pravice in obveznosti uporabnikov.

1. Splošno
Z uporabo aplikacije uporabnik vstopa v pogodbeno razmerje z Ministrstvom za visoko šolstvo, znanost in inovacije (v nadaljevanju: ministrstvo). Uporabnik z registracijo oziroma prijavo v aplikacijo soglaša s temi pogoji uporabe. S prijavo v aplikacijo in potrditvijo teh pogojev uporabnik izjavlja, da razume njihove vsebine, da je seznanjen s posledicami uporabe aplikacije in da bo deloval v skladu z določili tega dokumenta.
Ministrstvo si pridržuje pravico do spremembe teh pogojev brez predhodnega obvestila. Vsaka sprememba začne veljati z objavo posodobljenih pogojev znotraj aplikacije ali na uradni spletni strani ministrstva.

2. Opredelitev uporabljenih izrazov
Aplikacija je digitalno orodje za izkazovanje statusa študenta v skladu s 110- členom ZViS-1, povezano z eVŠ in podprto z nacionalnimi in evropskimi standardi elektronske identifikacije. Delovanje aplikacije vključuje integracijo z naslednjimi sistemi: eVŠ (za pridobivanje osebnih podatkov o statusu študenta in vpisih uporabnika aplikacije v visokem šolstvu), SI-PASS (za avtentikacijo uporabnika) in ESCN Router (za namen preverjanje statusa študenta na evropski ravni).
Uporabnik aplikacije je fizična oseba z vpisom v visokošolski zavod v Republiki Sloveniji, ki ima urejeno elektronsko identiteto in dostopa do aplikacije preko sistema SI-PASS.

3. Namen aplikacije in funkcionalnosti
Aplikacija omogoča digitalni prikaz študentske izkaznice, vključno z uradnimi podatki o študiju, kot so visokošolski zavod, program, študijsko leto, način študija, status ter identifikatorji ESCN in ESI. Omogočeno je generiranje QR kode za preverjanje statusa na nacionalni in evropski ravni.
Aplikacije omogoča prikaz več študijskih programov hkrati, vključno z vzporednimi in dvopredmetnimi študiji. Vse funkcionalnosti so na voljo tudi v načinu brez povezave, če so bili podatki predhodno uspešno sinhronizirani z eVŠ. Prikaže se datum in ura zadnje osvežitve z opozorilom, da podatki niso sinhornizirani.

4. Uporaba aplikacije
Uporabnik mora aplikacijo uporabljati zakonito, skrbno in v skladu s temi pogoji. Namenjena je izključno osebni rabi uporabnika, ki z uporabo aplikacije ne sme škodovati drugim posameznikom ali insitucijam ali ogroziti delovanja aplikacije. Strogo prepovedano je posredovanje aplikacije ali njenih podatkov tretjim osebam brez ustrezne pravne podlage. Prepovedano je tudi vsakršno tehnično ali funkcionalno spreminjanje aplikacije, prestrezanje podatkovnih tokov ter uporaba funkcij, kot je QR koda, v nasprotju z njihovim namenom.

5. Prijava in varnost
Dostop do aplikacije je omogočen izključno preko nacionalnega sistema SI-PASS, ki zagotavlja preverjeno identifikacijo uporabnika. Po uspešni prijavi aplikacija pridobi podatke iz sistema eVŠ, ki se lokalno shranijo v napravi. Za dodatno varnost je dostop do aplikacije mogoč le, če ima uporabnik aktivirane varnostne mehanizme naprave, kot so PIN ali biometrična zaščita.
Uporabnik je odgovoren za varovanje svoje naprave in dostopne pravice. V primeru izgube, kraje ali suma zlorabe mora nemudoma ukrepati, vključno z odstranitvijo aplikacije in obvestilom pristojnim organom, če je to potrebno.

6. Dostopnost storitve
Aplikacija je načeloma na voljo neprekinjeno. Ministrstvo si pridržuje pravico do začasne nedostopnosti zaradi vzdrževanja, nadgradenj, varnostnih posegov ali višje sile. V času, ko ni mogoče pridobiti podatkov iz eVŠ ali SI-PASS, aplikacija deluje v načinu z zadnjo sinhronizirano verzijo podatkov, kar je uporabniku jasno označeno.

7. Integracije z zunanjimi sistemi
Delovanje aplikacije temelji na zanesljivih povezavah z zunanjimi sistemi. S pomočjo SI-PASS se zagotovi zanesljiva avtentikacija uporabnika. Sistem eVŠ zagotavlja pridobivanje in osveževanje podatkov o študiju. ESCN Router omogoča preverjanje statusa na evropski ravni s pomočjo ESCN QR kode, ki je generirana znotraj aplikacije. 
Uporabnik se mora zavedati, da je za delovanje omenjenih funkcij občasno potreben dostop do interneta in da nekateri podatki niso shranjeni v eVŠ, temveč se ločeno pridobijo in hranijo lokalno na napravi uporabnika.

8. Varstvo osebnih podatkov
Obdelava osebnih podatkov v aplikaciji poteka skladno s politiko zasebnosti in veljavnimi zakoni. Vsi podatki, razen fotografije, izvirajo iz sistema eVŠ in se ne hranijo na strežnikih ministrstva. Aplikacija podatke shranjuje lokalno v napravi uporabnika, v šifrirani obliki, dostopni samo po uspešni avtentikaciji.
Uporabnik ne sme posredovati ali deliti svojih podatkov z nepooblaščenimi osebami. Uporaba funkcionalnosti za deljenje QR kode je dovoljena le, če to izhaja iz legitimne potrebe in uporabnik sam upravlja z varnostjo deljenih podatkov.

9. Odgovornost uporabnika
Uporabnik je odgovoren za resničnost in pravilnost vseh podatkov, ki jih naloži sam, zlasti fotografije. Prav tako je dolžan zagotavljati redno posodabljanje aplikacije. Ministrstvo ne prevzema odgovornosti za nepravilnosti, ki izhajajo iz zastarelih podatkov, če uporabnik ni poskrbel za sinhronizacijo ali uporabo najnovejše različice aplikacije.

10. Omejitev odgovornosti ministrstva
Ministrstvo ne odgovarja za škodo, ki bi uporabniku nastala zaradi nedelovanja zunanjih sistemov (npr. eVŠ, ESCN Router, SI-PASS), tehničnih težav, izpada internetne povezave ali nepravilne rabe aplikacije. Vsebina aplikacije je informativne narave. Ministrstvo ne jamči za neprekinjeno, brezhibno ali popolno delovanje aplikacije, razen v obsegu, kot to določa ZViS-1.

11. Prekinitev uporabe
Uporabnik lahko kadarkoli preneha uporabljati aplikacijo, jo odstrani z naprave in s tem izbriše vse lokalno shranjene podatke. Ministrstvo lahko uporabniku začasno ali trajno onemogoči dostop do aplikacije v primeru ugotovljenih kršitev teh pogojev ali utemeljenega suma zlorabe.

12. Tehnična pomoč
Navodila, pogosta vprašanja in dokumentacija so dostopni na spletni strani ministrstva: https://www.gov.si/zbirke/projekti-in-programi/digitalna-studentska-izkaznica/ 

13. Končna določba
Ti pogoji uporabe imajo naravo pogodbenega razmerja med uporabnikom in ministrstvom. Za njihovo razlago in izvajanje se uporablja pravo Republike Slovenije. Za reševanje morebitnih sporov je pristojno sodišče v Ljubljani.

